A Törvényszék (hatodik tanács) T-421/09. sz., DEI kontra Európai Bizottság ügyben 2012. szeptember 20-án hozott ítélete ellen az Európai Bizottság által 2012. november 30-án benyújtott fellebbezés
(C-554/12. P. sz. ügy)
Az eljárás nyelve: görög
Felek
Fellebbező: Európai Bizottság (képviselők: Th. Christoforou és A. Antoniadis meghatalmazottak, segítőjük: A. Oikonomou ügyvéd)
A többi fél az eljárásban: Dimosia Epicheirisi Ilektrismou AE (DEI) és a Görög Köztársaság
A fellebbező kérelmei
A Bíróság teljes egészében helyezze hatályon kívül a Törvényszék T-421/09. sz. ügyben 2012. szeptember 20-án hozott ítéletét;
-    a Bíróság a jogvita kapcsán hozzon végleges határozatot, mivel a per állása ezt megengedi;
-    a Bíróság a DEI-t kötelezze az első- és a másodfokú eljárásban felmerült saját költségeinek, valamint a Bizottság költségeinek viselésére.
Jogalapok és fontosabb érvek
A Törvényszék a T-421/09. sz. ügyben hozott ítéletében megsemmisítette a 2009. augusztus 4-i határozatot, amelyben a Bizottság úgy vélte, hogy a Görög Köztársaság által javasolt korrekciós intézkedések nélkülözhetetlenek és arányosak a jogsértés következményeinek kiküszöböléséhez és a korábbi 2008. március 5-i határozatnak való megfelelés biztosításához (a továbbiakban: a 2009. augusztus 4-i határozat vagy a vitatott határozat). A Törvényszék úgy vélte, hogy a vitatott határozatot meg kell semmisíteni, és kizárólag azon tényre támaszkodott, hogy a korábbi 2008. március 5-i bizottsági határozatot, amelyre a vitatott határozat kizárólagosan támaszkodott, időközben szintén megsemmisítette a Törvényszék T-169/08. sz. ügyben szintén 2012. szeptember 20-án hozott ítélete.
Úgy vélve, hogy a Törvényszék T-169/08. sz. ügyben hozott ítéletét számos tekintetben téves jogalkalmazás, hibás és elégtelen indokolás, valamint a 2008. március 5-i bizottsági határozat elemeinek és jogalapjának téves értelmezése jellemzi, a Bizottság máris fellebbezést nyújtott be a Törvényszék ezen ítélete ellen. Következésképpen, abban az esetben, ha ezen, a T-169/08. sz. ügyben hozott ítélet ellen benyújtott fellebbezésnek helyt adnak, ez automatikusan megszünteti azon egyetlen jogalapot, amelyen a T-421/09. sz. ügyben hozott, fellebbezéssel megtámadott ítélet alapul.
____________